กสิกรปรับมาตรการช่วยลูกค้าน้ำท่วมเพิ่มเติม
กสิกรไทยปรับมาตรการช่วยลูกค้าประสบอุทกภัยเพิ่มเติมลดผ่อนชำระค่าบ้านรายเดือน40%1 ปีบัตรเครดิตผ่อนดอกเบี้ย50%
11 ต.ค. 2554

กสิกรไทยปรับมาตรการช่วยลูกค้าประสบอุทกภัยเพิ่มเติมลดผ่อนชำระค่าบ้านรายเดือน40%1 ปีบัตรเครดิตผ่อนดอกเบี้ย50%           นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ได้ปรับมาตรการให้ความช่วยเหลือลูกค้าที่ประสบภัยน้ำท่วมเพิ่มเติม โดยลูกค้ารายสินเชื่อบ้านปรับลดยอดผ่อนชำระรายเดือนสูงสุด 40% เป็นเวลา 1 ปี ลูกค้าสามารถผ่อนชำระเฉพาะดอกเบี้ยเป็นระยะเวลา 6 เดือน มอบวงเงินสินเชื่อเพื่อซ่อมแซมบ้านได้สูงสุดเท่ากับยอดสินเชื่อบ้านที่ผ่อนชำระมาแล้วคิดดอกเบี้ย 0% นาน 6 เดือน
ผู้ถือบัตรเครดิตของธนาคาร ผ่อนผันให้ชำระดอกเบี้ย 50% และปรับลดยอดผ่อนชำระขั้นต่ำให้เป็น 0-10% ผู้ใช้สินเชื่อเงินสดทันใจได้รับการผ่อนผันให้ชำระดอกเบี้ย 50% และปรับลดยอดผ่อนชำระขั้นต่ำเป็น 0-5%บริการสินเชื่อเช่าซื้อรถยนต์ได้รับการปรับลดยอดผ่อนชำระรายเดือนสูงสุด 50% เป็นเวลานานสูงสุด1ปี ขยายเวลาผ่อนสูงสุด 6 เดือน รวมสัญญาเดิมไม่เกิน 7 ปี
สำหรับลูกค้าธุรกิจธนาคารขยายเวลาปลอดชำระเงินต้นเป็นเวลา 6 เดือน และต่อเพิ่มได้อีก 6 เดือนหากสถานการณ์ยังไม่กลับสู่สภาพปกติ ลูกค้าวงเงินสินเชื่อเพื่อการนำเข้า (T/R) หรือวงเงินตั๋วสัญญาใช้เงิน (P/N) ต่อตั๋วออกไปได้อีก 6 เดือน ให้วงเงินกู้เพื่อฟื้นฟูกิจการ ซ่อมแซมสถานประกอบการ เครื่องจักร หรือเงินช่วยเหลือกรณีสินค้าเสียหาย ระยะเวลาผ่อนชำระ 3 ปี และมีระยะเวลาปลอดชำระเงินต้นนาน 6 เดือน          ติดต่อสอบถามและขอรับมาตรการช่วยเหลือได้ที่ K-Contact Center 0 2888 8888 สำหรับลูกค้าธุรกิจ ติดต่อ K-Biz Contact Center 0 2888 8822